Βασίλης Κασκαρέλης: Θα αποπληρώσουμε τα δάνεια των πακέτων διάσωσης
δηλώσεις του για την κατάσταση στην Ελλάδα, το πρόγραμμα της κυβέρνησης και τους «αγανακτισμένους»
Στα σκληρά μέτρα λιτότητας και τις μεταρρυθμίσεις που εισήγαγε η Ελληνική κυβέρνηση μετά το ξέσπασμα της κρίσης χρέους και στις συγκεντρώσεις των χιλιάδων «αγανακτισμένων» πολιτών που επί τρεις εβδομάδες συνεχίζονται στο κέντρο της Αθήνας, αναφέρθηκε ο Πρέσβης της Ελλάδας στις Ηνωμένες Πολιτείες Βασίλης Κασκαρέλης, στην δημοφιλή εκπομπή της Diane Rehm, που μεταδίδεται από 160 σταθμούς της Αμερικανικής Δημόσιας Ραδιοφωνίας. Στο ίδιο πρόγραμμα σχολιασμού της επικαιρότητας πήραν επίσης μέρος η Zanny Minton Beddoes, οικονομική αρχισυντάκτρια του περιοδικού Economist και ο Jacob Kirkegaard, οικονομολόγος του Ινστιτούτου Peterson Διεθνών Οικονομικών Μελετών, στην Ουάσιγκτον. Ο Πρέσβης κ. Κασκαρέλης επισήμανε ότιη Ελλάδα διέρχεται μια κρίσιμη καμπή, καθώς εξαντλείται η κατανόησηπου έχουν επιδείξει επί ένα χρόνοοι πολίτες για θυσίες και αλλαγές με επιπτώσεις στην καθημερινή ζωή τους ενώ επίκεινται πρόσθετα μέτρα και κρίσιμες ιδιωτικοποιήσεις επιχειρήσεων του Δημοσίου. Απαντώντας σε σχετική ερώτηση, εντόπισε ως βασικά σημεία τηςλαϊκής δυσαρέσκειας τη συνεχιζόμενη διαφθορά και κυρίως την εκτεταμένη φοροδιαφυγή, η καταπολέμηση της οποίας μαζί με τις αποκρατικοποιήσεις θα μπορούσαν να συμβάλουν ουσιαστικάστη λύση του ελληνικού προβλήματος. Σε ερώτηση σχετικά με την αλλαγή φρουράς στο Υπουργείο Οικονομικών της Ελλάδας, ο πρέσβης στην Ουάσιγκτον είπε ότι ο νέος υπουργός Οικονομικών Ευάγγελος Βενιζέλος είναι έμπειρος και ισχυρός πολιτικός του οποίου το κύρος και η εμπειρία θα βοηθήσουν να προωθηθούν τόσο στους κόλπους του κυβερνώντος κόμματος όσο και στην κοινή γνώμη τα μέτρα του Μεσοπρόθεσμου προγράμματος και η αναγκαιότητά τους. Στο σημείο αυτό εξέφρασε την ελπίδα ότι ο λαός,που κατανοεί την ανάγκη αλλαγών θα υποστηρίξει τελικά τα μέτρα και τις αλλαγές που είναι απαραίτητες για την ελληνική οικονομία. Ο κ. Κασκαρέλης απέρριψε κατηγορηματικά κάθε ιδέα αναδιάρθρωσης του χρέους ή χρεοκοπίας της χώρας, όχι μόνο για ευρύτερους οικονομικούς, αλλά και πολιτικούςλόγους, και διαβεβαίωσε ότι η Ελλάδα θα αποπληρώσει τελικά τα δάνεια των πακέτων στήριξης. Οι δύο άλλοι προσκεκλημένοι στην 60λεπτη εκπομπή απέδωσαν την ελληνική κρίση σε χρόνια κακοδιαχείριση, αναποτελεσματικότητα και βαθιά διαρθρωτικά προβλήματα ανταγωνιστικότητας της ελληνικής οικονομίας καθώς και στον ανεπαρκή σχεδιασμό αντιμετώπισης της κρίσης από την Τρόικα. Εξέφρασαν επίσης την άποψη ότι τα μέτρα και τα πακέτα βοήθειας δεν λύνουν το πρόβλημα αλλά αγοράζουν χρόνο ώστε να περιορισθούν οι επιπτώσεις στην Ευρώπη μιας αναπόφευκτης αναδιάρθρωσης του ελληνικού χρέους. Ο Kirkegaard επέκρινε την έλλειψη πολιτικής συναίνεσης στην Ελλάδα και μίλησε για αποτυχία του ελληνικού πολιτικού συστήματος ενώ η Baddoes αμφισβήτησε την ικανότητα της Ελλάδας να αποπληρώσει τα δάνεια των πακέτων διάσωσης και πρόβλεψε γενίκευση της κρίσης και αποχωρήσεις κρατών από την Ευρωζώνη. Απόψε ο Πρέσβης Βασίλης Κασκαρέλης είναι προσκεκλημένος να μιλήσει για την κατάσταση στην Ελλάδα στην εκπομπή της Rachael Maddow, του μεγάλου αμερικανικού τηλεοπτικού δικτύου ΜSΝΒC.